**«Προειδοποίησις εἰς τὰς εὐρωπαϊκὰς αὐλὰς, ἐκ μέρους τοῦ φιλογενοῦς ἀρχιστρατήγου**

**τῶν σπαρτιατικῶν στρατευμάτων, Πέτρου Μαυρομιχάλη, καὶ τῆς Μεσσηνιακῆς Συγκλήτου.**

**«Ὁ ἀνυπόφορος ζυγὸς τῆς ὀθωμανικῆς τυραννίας εἰς τὸ διάστημα ἑνὸς καὶ ἐπέκεινα αἰῶνος κατήντησεν εἰς μίαν ἀκμήν, ὥστε νὰ μὴν μείνῃ ἄλλο εἰς τοὺς δυστυχεῖς πελοποννησίους γραικοὺς, εἰμὴ μόνον πνοή καὶ αὐτὴ διὰ νὰ ὠθῇ κυρίως τοὺς ἐγκαρδίους των ἀναστεναγμούς. Εἰς τοιαύτην ὄντες ἀθλίαν κατάστασιν, στερημένοι ἀπὸ ὅλα τὰ δίκαιά μας, μὲ μίαν γνώμην ὁμοφώνως ἀπεφασίσαμεν νὰ λάβωμεν τὰ ἅρματα, καὶ νὰ ὁρμήσωμεν κατὰ τῶν τυράννων. Πᾶσα πρὸς ἀλλήλους μας φατρία καὶ διχόνοια, ὡς καρποὶ τῆς τυραννίας, ἀπερρίφθησαν εἰς τὸν βυθὸν τῆς λήθης, καὶ ἅπαντες πνέομεν πνοὴν ἐλευθερίας. Αἱ χεῖρες ἡμῶν αἱ δεδεμέναι μέχρι τοῦ νῦν ἀπὸ τὰς σιδηρᾶς ἁλύσσους τῆς βαρβαρικῆς τυραννίας, ἐλύθησαν ἤδη καὶ ὑψώθησαν μεγαλοψύχως, και ἔλαβον τὰ ὅπλα πρὸς μηδενισμὸν τῆς βδελυρᾶς τυραννίας. Οἱ πόδες ἡμῶν οἱ περιπατοῦντες ἐν νυκτὶ καὶ ἡμέρᾳ εἰς τὰς ἐναγκαρεύσεις τάς ἀσπλάγχνους, τρέχουν εἰς ἀπόκτησιν τῶν δικαιωμάτων μας. Ἡ κεφαλή μας ἡ κλίνουσα τὸν αὐχένα ὑπὸ τὸν βαρύτατον ζυγόν, τὸν ἀπετείναξεν καὶ ἄλλο δὲν φρονεῖ, εἰμὴ τὴν ἐλευθερίαν. Ἡ γλῶσσα μας, ἡ ἀδυνατοῦσα εἰς τό νὰ προφέρῃ λόγον, ἐκτὸς τῶν ἀνωφελῶν παρακλήσεων πρὸς ἐξιλέωσιν τῶν βαρβάρων τυράννων, τώρα μεγαλοφώνως φωνάζει, καὶ κάμνει νὰ ἀντηχῇ ὁ ἀὴρ τὸ γλυκύτατον ὄνομα τῆς ἐλευθερίας. Ἐν ἑνὶ λόγῳ ὅλοι ἀπεφασίσαμεν, ἢ νὰ ἐλευθερωθῶμεν ἢ νὰ ἀποθάνωμεν. Τούτου ἕνεκεν προσκαλοῦμεν ἐπιπόνως τὴν συνδρομὴν, καὶ βοήθειαν ὅλων τῶν ἐξευγενισμένων εὐρωπαϊκῶν γενῶν, ὥστε νὰ δυνηθῶμεν νὰ φθάσωμεν ταχύτερον εἰς τὸν ἱερὸν καὶ δίκαιον σκοπόν μας, καὶ νὰ λάβωμεν τὰ δίκαιά μας, νά ἀναστήσωμεν τὸ τεταλαιπωρημένον ἑλληνικὸν γένος μας. Δικαίῳ τῷ λόγῳ ἡ μήτηρ μας Ἑλλάς, ἐκ τῆς ὁποίας καὶ ὑμεῖς ἐφωτίσθητε ἀπαιτεῖ ὡς ἐν τάχει τὴν φιλάνθρωπον συνδρομήν σας, καὶ διὰ χρημάτων, καὶ διὰ ὅπλων καὶ διὰ συμβουλῆς, τῆς ὁποίας, ἐσμέν εὐέλπιδες, ὅτι θέλει ἀξιωθῶμεν. καὶ ἡμεῖς θέλομεν σᾶς ὁμολογῇ ἄκραν ὑποχρέωσιν, καὶ ἐν καιρῷ θέλομεν δείξῃ καὶ πραγματικῶς τὴν ὑπὲρ τῆς συνδρομῆς σας εὐγνωμοσύνην μας.**

**1821: Μαρτίου 23: Ἐν Καλαμάτᾳ . Ἐκ τοῦ σπαρτιατικοῦ στρατοπέδου**

**πέτρος. μαυρομιχάλης. ἀρχιστράτηγος. τοῦ σπαρτιατικοῦ. καὶ μεσσηνιακοῦ στρατοῦ.**